Eng nei Zäit

***Eng nei Zäit*** (och *Demain, après la Guerre*) ass e Spillfilm vum lëtzebuergesche Regisseur Christophe Wagner, deen op engem Dréibuch baséiert, dat d'Viviane Thill an hien zesumme geschriwwen hunn. En hat seng Avant-première de 7. Oktober 2015 um *Festival International du Film Francophone* zu Namouer an den 9. Oktober am Utopolis, a koum de 14. Oktober 2015 an d'Kinoen.

Gedréint gouf e vum 4. August bis Mëtt September 2014, sou wéi vum 12. bis den 20. Januar 2015.

De franséischen Titel vum Film ass *Demain, après la guerre* an deen engleschen *Tomorrow After the War*.

## Ëm wat geet et am Film?
Februar 1945: De Jules Ternes kënnt aus dem franséische Maquis, wuer e virun der Zwangsrekrutéierung geflücht war, nees heem a säin Éisleker Duerf a wëll säin onbeschwéiert Liewe vu virdrun nees weiderféieren. Mee d'Duerf ass duerch d'Ardennenoffensiv uerg zerstéiert, säi Papp nach net aus der Ëmsiidlung zeréck, säi fréiere Patron gouf deportéiert, seng Schwëster Mathilde ass ewell mam Armand, engem lokale Resistenz-Chef, zesummen, an d'Léonie, seng Frëndin, freit zanter kuerzem mat engem aneren, nämlech dem Jong vum Piechter vum Wandhaff...

## Soss
De Film huet déi sozial a politesch Spannungen an der direkter Nokrichszäit zu Lëtzebuerg als Hannergrond, an thematiséiert, an enger fiktionaliséierter Form, de fënneffache Muerd um Wandhaff (am Film "Waldhaff" genannt), deen am Juli 1945 geschitt ass. Weider historesch Evenementer, déi agefloss sinn, sinn déi zu Munneref agespaart Nazi-Cheffen an héich däitsch Offizéier, de Gommand-Prozess, d'Epuratiouns-Prozesser, déi montéiert Virwërf vun engem Offizéiesch-Putsch, an allgemeng de Muechtkampf tëscht de Virkrichs-Parteien a -Politiker op där enger an de Resistenzler op där anerer.

D'(Hanner-)Grondthema vum Film ass, wat no engem kollektiven traumateschen Erliefnes, wéi dem Zweete Weltkrich, méi wichteg ass: d'Wouerecht opzedecken oder d'Gewiicht op de gesellschaftlechen Zesummenhalt ze setzen, quitt datt bewosst Saachen, déi geschitt sinn, "ënnert den Teppech gekiert ginn". Dëst kënnt am Film senger *Tagline* zum Ausdrock: "*Kann e Land seng Zukunft op Ligen opbauen?*".

De Budget louch bei 3,8 Milliounen Euro, an de Film gouf, eng Première fir e Film op Lëtzebuergesch, vun enger belscher Firma koproduzéiert. De Lëtzebuerger Filmfong huet d'Produktioun vum Film mat 2.608.660 Euro ënnerstëtzt.

Et gëtt eng op franséisch synchroniséiert Versioun vum Film, fir datt en a frankophone Länner ka gewise ginn.

Wéi de Film erauskoum, goufe verschidden Evenementer am Zesummenhang dermat organiséiert: An der Abtei Neimënster war am November 2015 eng Ausstellung iwwer d'Kulissen an d'technesch Effekter vum Film ze gesinn an am CNA gouf et den 23.-24. Oktober, an Zesummenaarbecht mat der Uni Lëtzebuerg, eng Table-ronde a Konferenzen zum Theema *"Continuités et ruptures"* iwwer d'1940er Joren a verschiddenen europäesche Länner.

Am Dezember 2016 koum d'DVD eraus; de Film ass och online op Streaming-Platforme wéi vod.lu oder iTunes ze lounen, resp. ze kafen.

## Accueil a Filmpräisser

De Film gouf vu 15.228 Leit zu Lëtzebuerg am Kino gesinn.

2016 gouf *Eng nei Zäit* mam Lëtzebuerger Filmpräis fir dee beschte Fiktiounsfilm ausgezeechent. Och de Kameramann Jako Raybaut an den Haaptacteur Luc Schiltz kruten dee Präis fir hir Aarbecht an dësem Film.

Am Dezember 2016 huet de Christophe Wagner fir de Film de Regiepräis (*Trophée francophone de la réalisation*) bei de *4èmes [[Trophées francophones du cinéma]]* gewonnen. Donieft war de Luc Schiltz och fir de selwechte Präis an der Kategorie "Beschte Schauspiller an enger Haaptroll" (*Trophée Francophone de l'interprétation masculine*) nominéiert.

## Dréiplazen
De Film gouf bal nëmmen an natierlechen Decore gedréint, dorënner:

Fichier:Luxembourg_Winseler_Schleif_Mill.jpg|D'Schleefmillen, Filmdekor vun Ternessen hirem Haff.
Fichier:Train 1900 - Ready to departure from Fond de Gras.jpg|D'Gare am Fonds-de-Gras, steet am Film fir déi vun Ettelbréck.
Fichier:Neimënster Entrée 2016-04 --1.JPG|Ronderëm d'Abtei Neimënster, deemools e Prisong.
Fichier:Al_Schr%C3%A4inerei_Vianden.jpg|Eng al Schräinerei zu Veianen, mat den Haiser ronderëm e weidere Set vum Film.
File:Esch-sur-Sûre - Chapelle de l'Exaltation-de-la-Sainte-Croix 2020-08 --002.jpg|Kräizkapell a Kierfecht zu Esch-Sauer.
Fichier:Buildings of former Echternach abbey - Lycée classique d'Echternach 02.JPG|Bannenhaff vum Iechternacher Kolléisch als e Sanatorium zu Munneref.


## Kuckt och
* Lëscht vu lëtzebuergesche Filmer

## Um Spaweck
* ''Eng nei Zäit'' op samsa.lu
* engneizait.lu, D'offiziell Websäit vum Film, mat ë.&nbsp;a. Hannergrondmaterial iwwer d'Zäit vun deemools, Pressedossier, Dossier fir d'Schoulen, Fotoen...
* Dossier zum Film op wort.lu.
* Reportage a Kritik op 100komma7.lu, 15. 10.2015.
* E ''Making-of'' (19 min.).

Radiosemissioune mat laangen Interviewe mam Regisseur Chr. Wagner iwwer de Film:
* "De Freides-Invité vum 9. Oktober: Christophe Wagner." op rtl.lu, 09.10.2015, 13:37:37.
* "The Kamikaze Show" op ara.lu, 18.10.2015 (mat Extraite aus der B.O. vum Film).